***Rhizanthes*** atau **pakma tikus** ialah genus empat spesies tumbuhan berbunga parasit dalam keluarga Rafflesiaceae. Mereka tidak mempunyai daun, batang, akar mahupun tisu fotosintesis, dan tumbuh pada akar beberapa spesies pepanjat *Tetrastigma*. Spesiesnya terbatas di hutan tropika Asia Tenggara. Bunga *Rhizanthes* sangat besar, berubah-ubah daripada 14 ke 43 cm garis pusat. Paling tidak, satu spesies *Rhizanthes* iaitu *Rh. lowii* adalah endotermik.

Penamaan
--------

Nama Latinnya diambil daripada gabungan perkataan Yunani Kuno ῥίζα (dibaca *rhíza*), bermaksud 'akar', dengan perkataan ἄνθος (*anthos*) yang bermaksud 'bunga'.

Nama Melayu tempatan yang dipakai untuk *Rhizanthes zippelii* menurut Betty Molesworth Allen pada 1967 adalah 'bunga pakma' dan 'bunga padma', mungkin jika diubah taksonominya, nama tersebut sebenarnya boleh merujuk mana-mana spesies selain *Rh. zippelii*. Genus ini turut disebut 'pakma tikus' lantaran bentuk kelopaknya yang lebih tirus menyamai muncung tikus dan ukurannya lebih kecil berbanding pakma biasa.

Penerangan
----------

Bunga *Rhizanthes* sangat besar, berubah-ubah daripada 14 ke 43 cm garis pusat. Bunganya tak berbau tika julung kali kembang, namun baunya nanti semakin kohong dan hamis menyamai bau bangkai reput.

Paling tidak satu spesies *Rhizanthes* iaitu *R. lowii* adalah endotermik. Ia bukan hanya mampu mengeluarkan haba sendiri, namun berkebolehan aneh melaraskan suhunya.

### Genus bersama

Satu-satunya tumbuhan yang sedikit menyamai *Rhizanthes* adalah dalam genus *Rafflesia*, namun bunga raflesia yang sama gergasi dan berbau busuk itu ada lima cuping sari salut (kelopaknya). *Rhizanthes* sebaliknya ada lebih – selalunya 14 ke 18 cuping, dengan bilangan yang berubah-ubah. Cuping ini lagi pula berlainan dengan berhujungkan jalur panjang yang terjuntai. Dengan tekstur dan warna bak kulit, bunga ini terlihat menyamai seekor kurita bulat besar yang mati terkapar.

Taksonomi
---------

Dalam semakan terbaru genus ini, Hans Bänziger dan Bertel Hansen mengakui spesies berikut pada 2000:

* *Rhizanthes deceptor* Bänziger & B.Hansen
* *Rhizanthes infanticida* Bänziger & B.Hansen
* *Rhizanthes lowii* (Becc.) Harms
* *Rhizanthes zippelii* (Blume) Spach

Taburan
-------

Menurut penerapan lilit baru Bänziger dan Hansen, spesimen yang dikumpul di Jawa adalah *Rh. Zippelii*, sedangkan spesimen yang dikumpul di Borneo adalah *Rh. lowii*. Yang dikumpul di Sumatera pula sama ada *Rh. deceptor* atau *Rh. infanticida*, dan yang dikumpul di selatan Thailand atau barat Malaysia adalah *Rh. infanticida*.

Rujukan
-------

1. ↑  "*Rhizanthes*". *International Plant Names Index*. The Royal Botanic Gardens, Kew, Harvard University Herbaria & Libraries and Australian National Botanic Gardens. Dicapai pada 30 Oktober 2020.
2. ↑  "*Rhizanthes* Dumort". *Plants of the World Online*. Royal Botanic Gardens, Kew. 2017. Dicapai pada 31 Oktober 2020.
3. 1 2  Siti Munirah Mat Yunoh (2019). "Pakma Tikus Sepupu Gergasi Raflesia". *Dewan Kosmik*. No. 5. Dewan Bahasa dan Pustaka. m/s. 38-40. Dicapai pada 2022-06-05.
4. 1 2  Meijer, W.; Veldkamp, J. F. (1988). "A revision of *Rhizanthes* (Rafflesiaceae)" (PDF). *Blumea*. **33** (2): 329–342. ISSN 2212-1676. Dicapai pada 28 Oktober 2020.
5. 1 2 3  Bänziger, Hans; Bertel Hansen (2000). "A new taxonomic revision of a deceptive flower, *Rhizanthes* Dumortier (Rafflesiaceae)" (PDF). *The Natural History Bulletin of the Siam Society*: 117–143. Diarkibkan daripada yang asal pada 2014-05-12.
6. 1 2  Backer, C. A.; Bakhuizen van den Brink, R. C. (1963). *Flora of Java*. **I**. Groningen: N.V. P. Noordhoff under auspices of Rijksherbarium, Leyden. m/s. 166.
7. ↑  Patiño, S.; J. Grace; H. Bänziger (2000). "Endothermy by flowers of *Rhizanthes lowii* (Rafflesiaceae)". *Oecologia*. **124** (2): 149–155. Bibcode:2000Oecol.124..149P. doi:10.1007/s004420050001. PMID 28308173. S2CID 22301706.